Gode gamle dyder som ærgerrighed, selvdisciplin, grundighed, pligtopfyldenhed og flid skal tilbage i klasseværelset og bør være en del af formålet med al skolegang og uddannelse i Danmark.

Det mener rektor på Professionshøjskolen Metropol Stefan Hermann, der i bogen, ’Hvor står kampen om dannelsen?’ giver sit bud på et opdateret dannelsesideal for skolen, som han mener hænger uhjælpeligt fast i forrige århundredes antiautoritære 70’er-pædagogik.

»Dydsetikken giver et præcist svar på de problemer, som folkeskolen og resten af det danske uddannelsessystem tumler med i disse år, nemlig uro, mangel på disciplin og en flosset respekt for både lærere og fællesskabet. Børn og unge er nødt til at lære, hvad det vil sige at sætte sig selv i anden række, holde en aftale, anstrenge sig og være omhyggelig og grundig. Det er gode gamle dyder, som i mine øjne er forudsætningen for et demokratisk virke, og vi mærker i dén grad fraværet af dem i dag«.